Američki Urban Institute pomaže u reformi gradske uprave u Splitu (23/7/04) - 2004-07-22
Projekt financira US AID, a naglasak je na boljem upravljanju gradskom imovinom i mjerenju učinka rada gradske uprave
U Splitu je održan orijentacijski sastanak čelnih ljudi američkog Urban Institute i predstavnika grada Splita. Na susretu su predstavnici Urban Instituta predstavili njihove opće aktivnosti u Hrvatskoj što ga ostvaruju kroz Projekt reforme lokalne samouprave. Dogovoreno je da će grad Split iz tog projekta realizirati dva od pet modela koje razvija Urban Institute. Riječ je o upravljanju imovinom i mjerenje učinka rada gradske uprave. Urban Institute je neprofitna istraživačka i savjetodavna organizacija osnovana 1968. godine radi istraživanja socijalnih i gospodarskih problema s kojima su se susretale Sjedinjene Američke Države. Urban Institute je proširio svoju ulogu kako bi obuhvatio analizu sličnih problema i strategija u zemljama u razvoju i tranzicijskim gospodarstvima. U Hrvatskoj je aktivan od početka devedesetih. Ima ured u Zagrebu, a odnedavno i u Splitu. Nakon prezentacije temeljnih značenja o modelima upravljanja imovinom i mjerenja učinka rada gradske uprave Miroslav Buličić gradonačelnik Splita je kazao: "Cilj ovog sastanka je da se ljudi pripreme na ono što će se u idućoj godini, dvije ili čak tri događati u smislu edukacije i prilagodbe novim sustavima vrijednosti upravljanja, organiziranja imovonom grada, svim strukturama grada, a na dobrobit građana Splita. Dakle ovo je jedan psihološki sastanak na kojemu ljudi trebaju znati da će se nešto novo događati, da će postojati neka vrsta edukacije, da će edukacija već startati u rujnu i da se na koncu za dvije do tri godine moramo prilagoditi svemu onome što se naučimo i što se dogovorimo da predstavlja budućnost, a u okviru potreba europske unije u koju ćemo ući zasigurno brzo.” Do rujna će predstavnci grada Splita stručnjacima iz Urban Instituta predložiti odjel u poglavarstvu u kojemu će se u praksi provoditi elementi iz Projekta reforme lokalne samouprave. Projekt reforme lokalne samouprave u Hrvatskoj financira USAID, Američka organizacija za međunarodni razvoj, a provodi Urban Institute. U taj će se projekt od 2003. godine zaključno s 2007. uložiti više od 19 milijuna dolara. Maris Mikelsons je direktor Urban Instituta za Hrvatsku i direktor Projekta reforme lokalne samouprave. Nakon orijentacijskog sastanka i susreta sa gradonačelnikom Splita je istaknuo: “Namjera je ovog orijentacijskog sastanka, u vezi Projekta reforme lokalne samouprave u Splitu, informirati sve voditelje odjela u Poglavarstvu i gradske dužnosnike općenito o projektu te o dva modela koji je izabrao grad Split, a to je upravljanje imovinom i mjerenje učinka rada gradske uprave. S gradonačelnikom sam razgovarao o više tema primjerice o budžetu grada te o djelovanju zajedničkih radnih skupina za oba spomenuta modela za koje se odlučio grad Split” - rekao je Mikelsons. Na orijentacjskom su sastanku među 40 nazočnih sudjelovali još i Nenad Klapčić stručni suradnik za komunikacije u splitskom uredu Urban Instituta kao i predstavnici splitskih komunalnih poduzeća.